彭澤縣
作者：孔武仲
朝代：宋

paragraphs: 西江之水何悠悠，下與江南爲一州。
□□□□□□□，正以彭澤爲襟喉。
千川百谷所合庾，盡傾此澤如盃甌。
鳴聲唶唶光油油，不知其下有底不。
昔人有卷長繩投，繫以南山之巨石，百尺不徹深潭湫。
□□□□□□□，頗疑潜行通十洲。
不然何此彈丸地，吸彼尾閭曾不休。
城南十里山更稠，如立象馬如驅牛。
下飲長江勢不竭，無始以來向東流。
旋灣觸抵勁且遒，虎眼倒射驚沙鷗。
黿鼉雖輕不能游，而况往復之行舟。
下水從容勢猶可，上水辛勤人更愁。
祠神皆以北風求，不爾豈但須臾留。
天公頗知元元憂，胡不推山作平地，兩闢旁野爲通溝。
征行萬里皆帖妥，靈揚之威從可收。
陰官聞我言，駭汗盈臂韝。
洒爲猛雨沃四野，驚雷夜震波瀾滮。
我舌閣且凝，久病竟不瘳。
强爲短歌題柿葉，欲憑雙鯉寄陽侯。